เมื่อเวทมนตร์วิเศษ ของอาลีบาบา...ปลิวมาไทย
โดย...สุรพล โอภาสเสถียร
7 พ.ย. 2559

โดย...สุรพล โอภาสเสถียร
เมื่อตอนเด็กๆ เราชอบฟังนิทาน อาลีบาบากับตะเกียงวิเศษ ที่อยากได้อะไรก็ไปถูตะเกียงแล้วพอยักษ์ออกมา เราก็ขอสิ่งนั้นสิ่งนี้ ได้สมใจหวังในทุกสิ่ง เราเคยคิดว่ายักษ์ตัวใหญ่ไปอยู่ในตะเกียงได้อย่างไร แถมมีพรมวิเศษเหาะเหินเดินอากาศไปได้ทุกที่ อยากไปไหนก็ไปได้
เมื่อหลายปีก่อนการเดินทางด้วยเครื่องบินเป็นอะไรที่แพง วุ่นวาย ไม่สะดวก ไปยาก ปัจจุบันนี้มีสายการบินที่บอกกับประชาชนว่า ใครๆ ก็บินได้...ท่านว่าจริงไหม กลับมาที่นิทาน ผู้เขียนมาคิดต่อว่า
1.จะมีสถาบันการเงินที่ให้บริการสะดวก ง่าย แบบทุกที่ ทุกเวลา ติดตามตัวเราได้หรือไม่
2.จะมีบริการทางการเงิน ฝาก-ถอน-โอน-รับ-ชำระเงินหรือไม่ ทั้งกลางวันกลางคืนทั้งเจ็ดวัน
3.จะมีสถาบันการเงินไหนมั้ยที่รู้จักใจของตัวเรา รู้ความต้องการของเรายิ่งกว่าตัวเรารู้จักตัวเองหรือไม่
4.ถ้าเราเป็นคนค้าขายรายเล็กรายน้อยเป็น SME เวลาเราหมุนเงินไม่ทันเกิดติดขัดแต่เรายังค้าขายดีนะ เราจะพอได้เงินกู้มาเป็นทุนหมุนเวียนแบบเร่งด่วนหรือไม่ เอกสารไม่เยอะ ใช้เวลาน้อย
5.จะมีใครหรือไม่ที่ทำให้โทรศัพท์มือถือเรากลายเป็นกระเป๋าเงิน หรือ e-Wallet เวลาจะจ่ายใช้แค่การแตะๆ เอากับตัวรับสัญญาณแล้วรายการทำได้เลย
6.เวลาเราอยากได้ประกันภัย ประกันชีวิต เพราะชีวิตวันนี้มันเสี่ยงภัยมากเหลือเกิน แต่ไม่อยากคุยกับคนขายประกันโดยตรง ส่วนหนึ่งของบริการจะทำให้เราทำประกันได้เร็ว ตรงตามที่ต้องการ กำหนดวงเงินคุ้มครอง เวลาที่คุ้มครองตามที่เราระบุ
7.เวลาไปร้านสะดวกซื้อพนักงานเชิญชวนว่า รับซาลาเปา หนมปัง เงินกู้ เงินโอน e-Wallet หรือประกันภัยรายวันเพิ่มไหมคะ
8.ในโทรศัพท์มือถือมีทุกอย่าง อยากได้อะไรก็ค้นหา เจอแล้วจะซื้อก็สั่งง่าย จ่ายเงินก็ไม่ต้องใช้เงินสด เพราะมันเป็นเพียงการย้ายตัวเลขจากบัญชีหนึ่งของคนหนึ่งไปยังบัญชีของอีกคนหนึ่งเท่านั้นเอง เวลาถ้ามีคนโอนเงินมามันก็จะเตือนว่ามีเงินเข้า เวลาจะจ่ายจะมีรายการที่คนขายได้เรียกเข้ามาให้เราอนุมัติจ่าย เคาะจ่ายเป็นรายการ (Request to pay) นั้นๆ เองว่าให้จ่ายได้
9.ข้อมูลที่รู้ถึงว่าใครขายอะไร ขายให้ใครบ่อยๆ คนที่ซื้อจะซื้อซ้ำในหมวดเดียวกันเวลาไหนในแต่ละเดือน ชอบซื้ออะไรเป็นประจำ คนขายในอนาคตจะรู้ดีกว่าคนซื้อ ผู้อ่านคิดว่าอย่างไรกันบ้าง
ทำไมยักษ์ตัวนั้นมันดลบันดาลได้ คำตอบคือ ยักษ์มีข้อมูลมากมายก่ายกองในตะเกียงใบจิ๋ว ทั้งที่มีรูปแบบและไม่มีรูปแบบ (Unstructure) มีภาพ มีตัวหนังสือ มากมายก่ายกอง ข้อมูลเหล่านั้นเก็บในที่นิดเดียวเหมือนในตะเกียงแต่มีคุณภาพ คุณค่าสูง หรือ Big Data การดึงข้อมูลออกมาวิเคราะห์ หรือดึงมาทำรูปแบบธุรกิจ (Biz Model) ทำได้ง่าย ไม่ยุ่งยาก ทำได้เพราะมีเครื่องมือพยากรณ์ และวิเคราะห์ที่สมัยก่อนทำต้องใช้เวลานาน ถึงนานมาก ที่เรียกว่า Analytic Tool
อดีต รมว.คลัง ร่างสูงโย่ง เคยกล่าวไว้ว่า ข้อมูลคือเงิน คำกล่าวในอดีต ข้อมูลคืออำนาจ คือความร่ำรวย ประเทศไทยมีพวกนี้เยอะ แต่ก็นำมาใช้น้อยเกินไป
การทำหน้าที่เป็นตัวกลางของสถาบันการเงินจะถูกท้าทายโดยคู่แข่งใหม่ๆ ว่า “ของที่ผมเสนอ มันถูกดีพร้อมกว่าที่คุณพี่ใช้บริการจาก Bank ในปัจจุบัน”
ลองคิดตามผมที่ระบุเป็นข้อๆ ข้างต้น ท่านที่เห็นเจ้าของธุรกิจขายหมู กุ้ง ไก่ กับชายจีนหน้าเหลี่ยมที่คิดแตกต่าง จับมือกัน เพื่อทำธุรกิจเพิ่มในไทย ท่านจะคิดอะไรก็สุดแท้แต่ หากความจริงคือ ลมหนาวจากจีน ที่มากับอาลีบาบา นั่งพรมวิเศษ ของบริษัทขายหมู กุ้ง ไก่ เข้ามาในไทยแล้ว ท่านผู้บริหารสถาบันการเงินครับ...ท่านพร้อมแล้วนะครับเวลานี้